રોડ ખોલવામાં નડતરરૂપ ધાર્મિક દબાણ હટાવવા જતાં મ્યુનિ.ટીમ સામે હોબાળો | નવગુજરાત સમય
19-01-2021 10:31 AM
વાસણા-વાડજમાં પણ ગેરકાયદે દુકાનો-મકાનોનાં બાંધકામ તોડાયા
- મ્યુનિ.એસ્ટેટ ખાતાની ઝુંબેશ જારી
શહેરમાં દિનપ્રતિદિન વધતી જતી ટ્રાફિકજામની સમસ્યા હલ કરવાનાં ભાગરૂપે વિવિધ વિસ્તારોમાં રોડલાઇનનો અમલ કરવા તેમજ ગેરકાયદે બાંધકામો-દબાણો દૂર કરવાની ઝુંબેશ જારી રાખતાં મ્યુનિ.એસ્ટેટ ખાતાએ નરોડા-સૈજપુરબોઘા વિસ્તારમાં ૯૭ જેટલાં નડતરરૂપ બાંધકામ-દબાણો હટાવવાની કાર્યવાહી કરતાં સ્થાનિકોનાં વિરોધનો સામનો કરવો પડ્યો હતો.
પ્રાપ્ત માહિતી અનુસાર, ઉત્તર ઝોન એસ્ટેટ ખાતાએ સૈજપુરબોઘા સંતોષીનગર ઉમા સ્કૂલ રોડને ખોલવા માટે રોડ ઉપર નડતરરૂપ બાંધકામો દબાણો કરનારાને જાન્યુઆરીમાં જાહેર નોટિસ બજાવી હતી. ત્યારબાદ એસ્ટેટની ટીમે પોલીસ બંદોબસ્ત સાથે રોડલાઇનનો અમલ કરવાની કાર્યવાહી શરૂ કરી હતી, જેમાં ૮૪ રહેણાંક, બે કોમર્શિયલ, રહેણાંક વત્તા કોમર્શિયલ હોય તેવુ એક, ધાર્મિક પ્રકારનાં ચાર અને અન્ય છ એમ ૯૭ પ્રકારનાં બાંધકામ-દબાણ દૂર કરવાની શરૂઆત થતાં સ્થાનિકોએ ધાર્મિક દબાણ હટાવવાનાં નામે વિરોધ કરતાં કોઇનાં દોરીસંચાર મુજબ અગાઉથી તૈયાર રાખેલાં પોસ્ટર-બેનર સાથે મ્યુનિ. ટીમ સામે હોબાળો મચાવ્યો હતો. પરંતુ મ્યુનિ.ની સાથે પોલીસે પણ સમજાવટથી કામ લેતાં અને જેમનાં મકાન તોડવામાં આવ્યા છે તેમને ઝુંપડા પુન:વસન પોલીસી અંતર્ગત સમાવેશ કરવાની ખાતરી આપવામાં આવતાં મામલો થાળે પડ્યો હતો.આ ઉપરાંત પશ્ચિમ ઝોન એસ્ટેટ ખાતાએ વાસણા વોર્ડમાં રંગસાગર ફલેટ પાસે ચાર દુકાનો તથા નવા વાડજમાં એક ખાનગી સોસાયટીમાં ગેરકાયદે બાંધકામોને લઇ હાઇકોર્ટનાં આદેશનુ પાલન કરતાં વધારાનાં બાંધકામ તોડી પાડ્યા હતા.આ સિવાય ઉત્તર પશ્ચિમ ઝોનમાં થલતેજ વોર્ડમાં મેમનગર વિવેકાનંદ સર્કલથી ભૂયંગદેવ સુધીનાં રોડને પહોળો કરવાની કામગીરી ચાલી રહી છે અને તેમાં મેમનગરથી ભૂયંગદેવ જતાં રોડ ઉપર ૧૬ શેડ, ૧૪ ઓટલા અને ક્રોસવોલ વગેરે પ્રકારનાં દબાણો તોડવામાં આવ્યા હતા.
જયારે પૂર્વ ઝોનમાં ગોમતીપુર વોર્ડમાં અતિસંવેદનશીલ વિસ્તાર પૂજારીની ચાલી, ચારતોડા કબ્રસ્તાન સામે ત્રણ માળનુ ગેરકાયદે રહેણાંક પ્રકારનુ બાંધકામ કરી દેવાયુ હતું, તે પણ પોલીસ બંદોબસ્ત મેળવી તોડી પાડવામાં આવ્યુ હતુ અને બાંધકામ કરનારા પાસેથી ૧૫ હજાર રૂપિયા વહિવટીચાર્જ વસુલ કરાયો હતો.